Nevirapien behoort aan die klas teenretrovirale middels bekend as nie-nukleosied trutranskriptase remmers (NNRTIs), wat die ensiem trutranskriptase blokkeer, 'n ensiem wat onmisbaar is vir virusvoortplanting. Dit word as 'n MIV-behandeling by volwassenes sowel as pediatriese pasiënte wat ouer as 15 dae is gebruik. Nevirapien is 'n hoogs spesifieke inhibeerder van MIV-1-trutranskriptase wat 'n belangrike terapeutiese teiken vir die behandeling van MIV-infeksie is. Dit was die eerste nie-nukleosied-trutranskriptase-inhibeerder wat vir gebruik in MIV-geïnfekteerde individue, insluitend kinders, goedgekeur is. Nevirapien inhibeer replikasie van veelvuldige MIV-1-stamme, maar het geen aktiwiteit teen ander retrovirale trutranskriptase (insluitend MIV-2-trutranskriptase) of endogene menslike DNS-polimerase nie. Daar is getoon dat nevirapien in drievoudige kombinasieterapie virale lading effektief onderdruk wanneer dit as aanvanklike antiretrovirale terapie gebruik word. Soos met alle ander teenretrovirale middels, ontwikkel MIV spoedig weerstand teen nevirapien indien dit alleen geneem word, dus word aanbeveel dat die terapie uit kombinasies van drie of meer teenretrovirale middels gelyktydig bestaan.